Publication: Magyar Közlöny
Issue: MK-2000-38 (Year: 2000, Number: 38)
Era: 1990-2004
Section: a szociális és családügyi miniszter a köztisztviselők jogállásáról szóló 1992. évi XXIII. törvény alapján nevezi ki.
Paragraph Index: 475

7. Az alapnyilvántartásról — a személyiségi jogok védelmének maradéktalan biztosítása mellett — számítógépes adatbankot kell létrehozni. Az adatbank tartalmazza továbbá a sikeres, illetve eredménytelen békéltetésre, közvetítésre és döntőbíráskodásra vonatkozó információkat, az ezekről készült dokumentumokat és a felek között létrejött megállapodásokat. Az alapdokumentum mellett kell őrizni azt a „Nyilatkozat”-ot (esküszöveg) is, amelyet a közvetítő/döntőbíró a listára kerülése után a megbízólevél átvételekor tesz (1. számú melléklet), és amellyel a Szervezeti, Működési és Eljárási Szabályzatban foglaltakat és az Etikai Kódexet magára nézve kötelezőnek elfogadja. Az SZD-ben kell őrizni továbbá a vitában álló munkáltató és munkavállaló „Alávetési” (döntőbíráskodás esetében), illetve „Elfogadási” (békéltetés/közvetítés esetében) nyilatkozatát, amelyben elismerik a közösen kiválasztott személy illetékességét a köztük kialakult érdekvita, kollektív jogvita rendezésében. Az alávetési, illetve elfogadási nyilatkozat tartalmazza azt is, hogy amennyiben sikertelenül végződik a közvetítés, akkor a vitában álló felek milyen utat választanak a konfliktus feloldására. A felsorolt dokumentumokat tartalmazó SZD-t szigorúan bizalmasan kell kezelni.

Source: https://magyarkozlony.hu/hivatalos-lapok/1d19a337be201653d776f465ba225e9f5d326de9/dokumentumok/c38961d69b19bd481cf487fee8d0e77521306ae8/letoltes